News Update: Fed ขึ้นดอกเบี้ย 0.50% ตามคาด สู่ระดับ 4.25% - 4.5% สูงสุดรอบ 15 ปี ประธาน Fed ส่งสัญญาณขึ้นดอกเบี้ยต่อปีหน้า - FINNOMENA
ธนาคารกลางสหรัฐฯ​ (Fed) ขึ้นดอกเบี้ยนโยบายที่ 0.5% ซึ่งเป็นการปรับขึ้นดอกเบี้ยครั้งที่ 7 ในปีนี้ พร้อมเผยเตรียมขึ้นดอกเบี้ยต่อไปในปีหน้า ในช่วงที่ทิศทางเงินเฟ้ออเมริกาเริ่มส่งสัญญาณชะลอความร้อนแรงลง
15 ธ.ค. 2565

ธนาคารกลางสหรัฐฯ (Fed) ขึ้นดอกเบี้ยนโยบายที่ 0.5% ซึ่งเป็นการปรับขึ้นดอกเบี้ยครั้งที่ 7 ในปีนี้ พร้อมเผยเตรียมขึ้นดอกเบี้ยต่อไปในปีหน้า ในช่วงที่ทิศทางเงินเฟ้ออเมริกาเริ่มส่งสัญญาณชะลอความร้อนแรงลง
คณะกรรมการกำหนดนโยบายการเงินของระบบธนาคารกลางสหรัฐ (FOMC) มีมติขึ้นดอกเบี้ยนโยบาย 0.5% ที่ 4.25% – 4.5% ถือเป็นระดับสูงสุดในรอบ 15 ปี แม้จะเป็นขนาดการขึ้นดอกเบี้ยที่น้อยกว่าครั้งก่อนๆ แต่มาตรการของ Fed จะส่งผลต่อต้นทุนการกู้ยืมของภาคธุรกิจและประชาชน รวมทั้งเพิ่มความเสี่ยงต่อภาวะเศรษฐกิจถดถอย
ด้าน ‘เจอโรม พาวเวลล์’ ประธาน Fed แถลงหลังการประชุมว่า Fed ยังต้องมีงานต้องทำอีกมากเพื่อกดภาวะเงินเฟ้อให้ลงไปอยู่ที่ระดับ 2% ตามเป้าหมาย โดยการตัดสินใจขึ้นอยู่กับสถานการณ์ทางการเงินและเศรษฐกิจ
พาวเวลล์กล่าวว่า ตัวเลขเงินเฟ้อเดือน ต.ค. และ พ.ย. แสดงถึงการลดลงอย่างน่ายินดี แต่ยังต้องมีหลักฐานตามความเป็นจริงมากกว่านี้ให้มั่นใจว่าเงินเฟ้อเข้าสู่เส้นทางขาลงจริงๆ สำหรับราคาบ้านที่มีสัดส่วนถึงหนึ่งในสามของดัชนีผู้บริโภค ยังคงสูงขึ้น แม้ว่ามาตรวัดเรียลไทม์เริ่มเห็นว่า ค่าเช่าอพาร์ตเมนต์และราคาบ้านเริ่มลดลงแล้ว ซึ่งการลดลงนี้จะช่วยลดเงินเฟ้อลงได้
อย่างไรก็ตาม อีกตัวชี้วัดหลักที่ประธาน Fed จับตาคือ ค่าบริการที่ยังสูงติดลมบน เพราะค่าจ้างสูงขึ้นชัดเจน โดยภาคการโรงแรมและภัตตาคารร้านอาหารที่หาแรงงานเพิ่มขึ้น ทำให้ค่าจ้างสูงขึ้น 5-6% จนกลายเป็นตัวที่มีส่วนทำให้เงินเฟ้อสูง
สำหรับสถานการณ์เศรษฐกิจ พาวเวลล์กล่าวว่า ชะลอตัวอย่างชัดเจนจากปีที่แล้ว ตลาดแรงงานยังตึงตัว และตัวเลขคนว่างงานน่าจะสูงขึ้นในปีหน้าและปี 2567 โดยปี 2566 อัตราน่าจะเพิ่มขึ้นเป็น 4.6 เมื่อสิ้นสุดปี จาก 3.7% ในปีนี้ สะท้อนถึงภาวะเศรษฐกิจที่ถดถอยลง
FOMC ยังคาดการณ์ว่า อัตราดอกเบี้ยระยะสั้นจะอยู่ระหว่าง 5% ถึง 5.25% เมื่อสิ้นสุดปี 2566 และจะลงเหลือ 4.1% ในปี 2567 ซึ่งยังสูงกว่าที่คิด นักเศรษฐศาสตร์บางคนจึงคาดการณ์ว่า Fed อาจขึ้นดอกเบี้ยเพิ่มอีก 0.75% แล้วปล่อยยาวไปถึงสิ้นปีหน้า และบางคนคาดว่าจะขึ้นอีก 0.5%
คาดการณ์การดำเนินการด้านอัตราดอกเบี้ยของเฟดในปี 2566-2568 เป็นดังนี้
ปี 2566: คาดขึ้นดอกเบี้ย 0.75% สู่ 5.00-5.25%
ปี 2567: คาดลดดอกเบี้ย 1.00% สู่ 4.00-4.25%
ปี 2568: คาดลดดอกเบี้ย 1.00% สู่ 3.00-3.25%
อ้างอิง: 
https://www.cnbc.com/2022/12/14/fed-rate-decision-december-2022.html 
https://www.voathai.com/a/fed-raises-key-rate-by-half-point-and-signals-more-to-come/6876623.html 
https://www.prachachat.net/world-news/news-1148957 
https://www.ryt9.com/s/iq27/3382207 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
FED
Jerome Powell
News Update
ขึ้นดอกเบี้ย
เจอโรม พาวเวลล์
เฟดขึ้นดอกเบี้ย
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA